Stesen LRT Dang Wangi

ialah stesen LRT yang terletak di timur laut pusat bandaraya Kuala Lumpur, Malaysia, sebagai sebahagian  Laluan Kelana Jaya (dahulunya dikenali sebagai PUTRA). Namanya berasal dari Jalan Dang Wangi yang bersimpang dengan Jalan Ampang 100 meter ke selatan. Stesen ini berdekatan dengan Menara Kuala Lumpur. Stesen ini dibuka pada 1 Jun 1999 sebahagian daripada segmen kedua aliran ini yang melalui 12 stesen antara stesen Masjid Jamek dan stesen Gombak (tidak termasuk stesen Sri Rampai).

Ciri-ciri stesen

Lokasi
Stesen ini terletak di timur laut bandar lama Kuala Lumpur sepanjang Jalan Ampang, berhadapan Bukit Nanas dan berdekatan tebing selatan Sungai Klang. Stesen ini terletak berhampiran persimpangan Jalan Sultan Ismail  Lebuhraya Bertingkat Ampang-Kuala Lumpur (AKLEH). Terdapat berbagai-bagai bangunan pejabat di sekitar stesen seperti Menara DBKL 3 Bandar Wawasan, Kompleks Wilayah, Menara Alliance Bank, Menara Bangkok Bank, Wisma TKT, Menara Sunway dan Menara Safuan. Juga terletak berdekatan dengan stesen ini adalah Hutan Simpan Bukit Nanas, UniKL, Hotel Stripes Kuala Lumpur, pusat membeli-belah LuLu Hypermarket Kuala Lumpur, SMK Convent Bukit Nanas, Hotel The Face Suites dan Hotel Renaissance Kuala Lumpur.

Susunan stesen

Stesen ini adalah stesen bawah tanah dengan tiga tingkat: aras tanah, aras legar dan aras platform. Stesen ini mempunyai satu platform tengah di bawah ruang legar untuk perkhidmatan Laluan Kelana Jaya. Terdapat kemudahan bagi Orang Kurang Upaya (OKU) seperti platform mesra OKU dan lif.

Pertukaran
Stesen Dangi Wangi terletak 300m barat  Stesen Bukit Nanas, juga terletak berdekatan Bukit Nanas. Walaupun tidak bersebelahan, namun peta transit rasmi APAD dan RapidKL menunjukkan kedua-dua stesen sebagai satu pertukaran antara Laluan Kelana Jaya dan Monorel Kuala Lumpur. Oleh itu, penumpang yang ingin bertukar laluan di sini harus berjalan di sepanjang Jalan Ampang.

Perkhidmatan Bas
Bas RapidKL laluan BET7, 300 dan 303 berkhidmat di stesen ini. Bas Bandar GoKL laluan Biru juga berkhidmat di stesen ini.

Rujukan

Laluan Kelana Jaya
Stesen RapidKL